KOMISIJOS SPRENDIMAS
2008 m. kovo 17 d.
iš dalies keičiantis Sprendimą 2004/558/EB dėl Tarybos direktyvos 64/432/EEB dėl papildomų Bendrijos galvijų vidaus prekybos garantijų, susijusių su infekciniu galvijų rinotracheitu, ir infekcijos likvidavimo programos, pateiktos atitinkamų valstybių narių, patvirtinimo įgyvendinimo
(pranešta dokumentu Nr. C(2008) 1004)
(Tekstas svarbus EEE)
(2008/233/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos 9 straipsnio 2 dalį,
kadangi:
(1)
Direktyvos 64/432/EEB 9 straipsnyje nurodyta, kad valstybė narė, kurioje vykdoma privaloma nacionalinė vienos iš šios direktyvos E priedo II skirsnyje išvardytų užkrečiamųjų ligų kontrolės programa, gali teikti šią programą tvirtinti Komisijai. Šiame straipsnyje taip pat nustatyta, kad Bendrijos vidaus prekybai gali būti taikomos papildomos garantijos.
(2)
2004 m. liepos 15 d. Komisijos sprendimu 2004/558/EB dėl Tarybos direktyvos 64/432/EEB dėl papildomų Bendrijos galvijų vidaus prekybos garantijų, susijusių su infekciniu galvijų rinotracheitu, ir infekcijos likvidavimo programų, pateiktų atitinkamų valstybių narių, patvirtinimo įgyvendinimo (2) tvirtinamos 1 tipo galvijų herpeso viruso (BHV1) infekcijos kontrolės ir likvidavimo programos, kurias pateikė šio sprendimo I priede išvardytos valstybės narės dėl šiame priede išvardytų regionų ir kurioms pagal Direktyvos 64/432/EEB 9 straipsnį taikomos papildomos BHV1 garantijos.
(3)
Čekijos Respublika pateikė BHV1 infekcijos likvidavimo visoje savo teritorijoje programą. Ši programa atitinka Direktyvos 64/432/EEB 9 straipsnio 1 dalyje nustatytus kriterijus. Programoje numatomos galvijų gabenimo šalies viduje taisyklės, kurios visiškai atitinka anksčiau kai kuriose valstybėse narėse ar jų regionuose įgyvendintas analogiškas taisykles ir kurias taikant ši liga tose valstybėse narėse buvo sėkmingai likviduota.
(4)
Čekijos Respublikos pateikta programa ir pagal Direktyvos 64/432/EEB 9 straipsnį pateiktos papildomos garantijos turėtų būti patvirtintos.
(5)
Todėl Sprendimo 2004/558/EB I priedą reikėtų atitinkamai iš dalies keisti.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/558/EB I priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Parengta Briuselyje, 2008 m. kovo 17 d.